Rritja e ekonomive në zhvillim
Një matje alternative e ekonomive në zhvillim bën që ato të duken më të fuqishme
Sipas një studimi të ri, ekonomitë e Indisë dhe të Kinës janë rritur më tepër nga sa pritej. Kjo i ka bërë disa analistë të parashikojnë që Kina mund t'ja kalojë Shteteve të Bashkuara, duke u bërë ekonomia më e madhe e botës deri në fund të vitit, më shpejt se sa shumë ekspertë e parashikonin. I njëjti studim tregon se India mund t'ja kalojë Japonisë, duke u bërë ekonomia e tretë më e madhe e botës. Këto përfundime vijnë nga një matje e ndryshme e ekonomisë, nga ajo që përdoret gjerësisht, me të dhënat e prodhimit të përgjithshëm bruto, GDP. Metoda e re, e quajtur "PPP" mendohet se merr më tepër parasysh diferencat në koston e jetesës të vendeve të ndryshme. Programi Ndërkombëtar i Krahasimit i Kombeve të Bashkuara, i hedh një vështrim të ri shumë aspekteve të ekonomive kryesore, përfshirë përmasat e tyre relative në përdorimin e metodave të quajtura "purchasing power parity", "barazia në fuqinë e blerjes", ose PPP. Professor Kamel Mellahi, i universitetit Warwick në Britani, thotë se metoda e re (PPP) merr në konsideratë më të hollësishme koston relative të mallrave në vende të ndryshme të botës dhe se sa i kushton njerëzve të zakonshëm blerja e sendeve të nevojshme. Studjuesit më pas gjejnë në mënyrë hipotetike vlerën e këmbimit dhe i krahasojnë ato për ekonomitë e ndryshme të botës. Prodhimi i përgjithshëm bruto, GDP, mat të gjitha mallrat dhe shërbimet që prodhon një vend. Kjo metodë përdor nivelin e shkëmbimit të mallrave me vlerën e tregut, atë të shkëmbimit të parave në banka, për të krahasuar një ekonomi me një tjetër. Por këto nivele mund të ndikohen nga shumë faktorë. Analisti financiar i kompanisë Greg McBride, thotë se metoda PPP eliminon disa nga këto shtrembërime, por e quan atë më tepër një vlerësim, se sa një matje e saktë. Të dhënat e Bankës Botërore nga viti 2012 tregojnë se GDP-ja e Kinës ishte pak më tepër se 8 trilion dollarë, ndërsa ajo e SHBA ishte mbi 16 trillionë. Por Profesor Mellahi thotë se matja e GDP-së ka probleme: Profesori Robert Rainish i Universitetit të New Haven-it, thotë se PPP nuk është as më tepër dhe as më pak e saktë se GDP, por vetëm një mënyrë e ndryshme e vlerësimit të aktivitetit ekonomik. Sido që të matet, është fakt që ekonomitë e Kinës dhe Indisë për disa kohë janë rritur më shpejt se sa ekonomitë e zhvilluara, si SHBA. Në fakt, raporti më i fundit tregon se ekonomia amerikane është rritur me 0, 1 për qind në tremujorin e parë të këtij viti.